Årsopgørelsen (kan også blive kaldt selvangivelse) fra Skat er et regnskab over din skat for sidste år. Den kommer i marts og viser, hvad du havde af indkomst og betalte i skat. De fleste af oplysningerne på årsopgørelsen, har Skat modtaget fra fx din arbejdsgiver, bank, fagforening/A-kasse. Du skal dog selv tjekke, at tallene i årsopgørelsen passer, om der er noget, der mangler, eller som er forkert.
Hvis din årsopgørelse viser, at du skal have penge tilbage, sætter Skat dem i de fleste tilfælde automatisk ind på din konto. Hvis du har betalt for lidt i skat, er der forskellige muligheder for at få det betalt, men det afhænger af beløbets størrelse.
Du finder din seneste årsopgørelse ved at logge på med MitID på Skats hjemmeside.